Read more: Nomination of non-executive directors 2020
Read more: Importance of crop Insurance
Read more: VKB skenk mieliemeel vir armes en vra skenkings van produsente
Read more: VKB Foods – ‘n Unieke konsep
Read more: WIE IS Qpro Feeds Min rommelhope in orde - Regering - Republikein
Friday, May 29th, 13:45:32
Min rommelhope in orde
23 August 2019 | Regering
Ogone Tlhange – Verskeie munisipaliteite oraloor die land is tans besig om hul rommelsake in orde te kry.
Volgens die ministerie van die omgewing en toerisme se nuwe regulasies moet munisipaliteite, myne en ander nywerheidsgebiede se stortingsterreine oor omgewingsimpakstudies (EIAs) beskik.
Tot dusver het slegs 11 plaaslike munisipaliteite glo geldige EIAs.
Die ministerie se omgewingsbestuurwet is in 2012 afgekondig en hiervolgens het die ministerie ’n proses van stapel gestuur waartydens met plaaslike owerhede en streekrade geskakel word om standaarde vir afvalbestuur te verbeter en om te verseker alle stortingsterreine doen aansoek om omgewingsklaringsertifikate.
Van die regulasies het ingesluit munisipaliteite moet EIAs vir alle bestaande en beoogde stortingsterreine indien.
Die Keetmanshoop-munisipaliteit werk tans daaraan om aan die nuwe regulasies te voldoen.
Dié dorp is van plan om hul bestaande, ou stortingsterrein te sluit en ’n nuwe een op te rig, sê mnr. Jegg Christiaan, ekonomiese ontwikkelingsbestuurder.
“Ons het ’n omgewingskenner aangestel wat die bestaande terrein opgeknap het,” sê hy.
Volgens Christiaan bestaan ’n EIA vir die nuwe stortingsterrein en is dit goedgekeur.
“Geld is vir die rehabilitasie van die ou stortingsterrein beskikbaar gemaak.”
Volgens die munisipaliteit is alles moontlik gedoen om te verseker die nuwe stortingsterrein voldoen aan die voorgeskrewe regulasies.
Mnr. Luke Salomo, woordvoerder van die Grootfontein-munisipaliteit, sê dié dorp se stortingsterrein is nie op standaard nie omdat dit ’n tydelike terrein is.
Volgens hom is die munisipaliteit nog besig met beplanning en sal werksgeleenthede geadverteer word.
Mnr. Charlie Ntema, ekonomiese ontwikkelingsbeampte by die Katima Mulilo-munisipaliteit, sê hulle is tans besig om oor ’n stuk grond te onderhandel waar hul stortingsterrein geleë sal wees.
Die ministerie het die stadsraad aangeraai om die ou stortingsterrein te sluit.
“’n Moontlike terrein is geïdentifiseer, maar dit val buite die stad se grense. Ons onderhandel tans met die tradisionele owerhede aan wie die grond behoort. Ons het ’n aansoek aan die ministerie gestuur en sodra ons die grond het, sal ons aansoek om ’n EIA doen,” sê Nteme.
Mnr. Benjamin Makayi, woordvoerder van die Rundu-stadsraad, het bevestig die munisipaliteit het wel ’n EIA vir hul stortingsterrein.
Volgens me. Catherine Boois, ekonomiese ontwikkelingsbeampte, is Mariental se munisipaliteit besig om aansoek om ’n EIA te doen.
Ondanks die gebrek aan ’n EIA het die munisipaliteit sy stortingsterrein laat omhein.
Mnr. Pohamba Shifeta, minister van die omgewing en toerisme, het vroeër vandeesmaand sy misnoeë te kenne gegee met die feit dat sommige munisipaliteite die afvalkwessie nie voldoende pak nie.
Volgens die ministerie voldoen slegs 11 munisipaliteite aan huidige regulasies.
Dit sluit in die munisipaliteite van Windhoek, Walvisbaai, Swakopmund, Okahao, Oranjemund, Oshakati, Ruacana, Rundu, Ondangwa, Eheke en Epukiro.